《大父令赋旧扇》
宋代·苏籀

裁纨当团扇，当暑不离手。
炎凉一推迁，委掷昏尘垢。
蒙蒙萦蛛网，闇闇迷远岫。
人情逐时移，浪自分好丑。
一朝被收录，已迫朱明候。
开箧振浮埃，清风亦生袖。
有爱必有僧，无新故无旧。
可怜汉婕妤，涕泣将为咎。
贤哉楚令尹，无欣亦无诟。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。